Alþingi samþykkir lengingu fæðingarorlofs Alþingi hefur samþykkt breytingar á lögum um fæðingar - og foreldraorlof sem fela í sér að orlofið verður lengt í tíu mánuði frá og með 1. janúar 2020 og í tólf mánuði frá og með 1. janúar 2021 . BHM fagnar þessum breytingum enda hefur bandalagið lengi barist fyrir lengingu fæðingarorlofsins . „ Það er auðvitað fagnaðarefni að Alþingi Íslendinga hafi nú loksins , tuttugu árum eru eftir að lög um fæðingar - og foreldraorlof voru sett , ákveðið að lengja orlofið í tólf mánuði , “ segir Þórunn Sveinbjarnardóttir , formaður BHM . „ Hér á landi hefur fæðingarorlofið verið mun styttra en annars staðar á Norðurlöndum en með þessum breytingum verður lengd þess svipuð og í Noregi og Danmörku . Um leið og BHM fagnar þessum áfanga bendum við á að það er brýnt að hækka hámarksgreiðslur til foreldra í fæðingarorlofi til að stuðla að því að lögin þjóni betur tvíþættu markmiði sínu . “ Ráðherra geri tillögu til Alþingis um skiptinguna Breytt lög kveða á um að foreldrar eigi hvort um sig sjálfstæðan rétt til fæðingarorlofs í allt að fjóra mánuði vegna fæðingar , frumættleiðingar eða töku barns í varanlegt fóstur á árinu 2020 . Þessi réttur er ekki framseljanlegur . Auk þessi eigi foreldrar sameiginlegan rétt á tveimur mánuðum til viðbótar . Í bráðabirgðaákvæði er mælt fyrir um að ráðherra skuli í október á næsta ári leggja fram frumvarp á Alþingi til laga þar sem kveðið verði á um að foreldrar barna sem fæðast , eru ættleidd eða tekin í varanlegt fóstur á árinu 2021 og síðar skuli eiga rétt á tólf mánaða fæðingarorlofi . Tekið er fram að í frumvarpi ráðherrans skuli kveðið á um skiptingu orlofsins milli foreldra . Í umsögn BHM um frumvarp til laganna er vísað í skýrslu starfshóps um framtíðarstefnu í fæðingarlofsmálum frá árinu 2016 . Hópurinn lagði til að orlofið yrði lengt í tólf mánuði og að skipting þessi milli foreldra yrði þannig að hvort foreldri fengi fimm mánuði og svo yrði sameiginlegur réttur tveir mánuðir til viðbótar . Fulltrúi BHM í starfshópnum lét bóka sérstaklega í skýrslunni að því markmiði laganna að gera foreldrum kleift að samræma fjölskyldu - og atvinnulíf yrði best náð með því að skipta orlofinu jafnt milli foreldra . Lengingu verði fylgt eftir með hækkun hámarksgreiðslna BHM bendir í umsögn sinni á mikilvægi þess að viðræður verði hafnar milli ríkis og sveitarfélaga um möguleika barna á að hefja leikskóladvöl við 12 mánaða aldur . Foreldrar sem hafi tæmt rétt sinn til fæðingarorlofs þurfi að eiga kost á tryggri dagvistun barns til að geta snúið aftur til sinna starfa . Þá er í umsögninni bent á að í kjölfar efnahagshrunsins árið 2008 hafi hámarksgreiðslur til foreldra í fæðingarorlofi verið lækkaðar umtalsvert og hafi ekki náð fyrri fjárhæðum sé tekið mið af verðlagsþróun . Afleiðingin hafi meðal annars orðið sú að foreldrar hafi ekki nýtt fæðingarorlof í sama mæli og áður en það eigi fyrst og fremst við um feður . Mikilvægt sé að fylgja lengingu fæðingarorlofsins eftir með hækkun hámarksgreiðslna til foreldra .